KOMMISSIONENS FORORDNING (EF) Nr. 581/97 af 1. april 1997 om undtagelsesforanstaltninger til støtte for markedet for svinekød i Belgien

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2759/75 af 29. oktober 1975 om den fælles markedsordning for svinekød (1), senest ændret ved forordning (EF) nr. 3290/94 (2), særlig artikel 20 og artikel 22, stk. 2, og

ud fra følgende betragtninger:

På grund af udbrud af klassisk svinepest i visse produktionsområder i Nederlandene, der er beliggende langs grænsen med Belgien, er der indført overvågningszoner af de belgiske myndigheder i henhold til artikel 9 i Rådets direktiv 80/217/EØF af 22. januar 1980 om fællesskabsforanstaltninger til kontrol med klassisk svinepest (3), senest ændret ved beslutning 93/384/EØF (4); i disse zoner er markedsføring af levende svin, fersk svinekød og svinekødsprodukter, der ikke er varmebehandlet, derfor midlertidigt forbudt;

de begrænsninger i den frie vareomsætning, der følger af veterinærforanstaltningerne, indebærer fare for alvorlige forstyrrelser på svinekødsmarkedet i Belgien; det er derfor nødvendigt, at der til støtte for markedet træffes undtagelsesforanstaltninger, som begrænses til levende dyr, der stammer fra de direkte berørte zoner, og som kun finder anvendelse i det absolut nødvendige tidsrum;

for at forebygge en senere spredning af epizootien bør de svin, der er produceret i de pågældende zoner, udelukkes fra det normale kredsløb af produkter til menneskeføde, og de bør forarbejdes til produkter, der er beregnet til andre formål end menneskeføde, i overensstemmelse med artikel 3 i Rådets direktiv 90/667/EØF (5), ændret ved direktiv 92/118/EØF (6), samtidig med at de belgiske myndigheder får mulighed for at tilrettelægge forløbet af opkøbene under hensyntagen til behovet som følge af den veterinære og sundhedsmæssige situation i de pågældende zoner;

der bør fastsættes en opkøbspris for smågrise og for levende svin til brug ved interventionsorganets opkøb i overvågningszonen; det bør endvidere fastsættes, hvor dyrene kan aflives;

henset til epizootiens udbredelse og varighed og dermed omfanget af den indsats, der er nødvendig for at støtte markedet, vil det være rimeligt at fastsætte, at udgifterne deles mellem Fællesskabet og den pågældende medlemsstat;

det bør fastsættes, at de belgiske myndigheder skal træffe alle nødvendige forholdsregler vedrørende kontrol og overvågning og underrette Kommissionen herom;

begrænsningerne i den frie omsætning af levende svin har været gældende i flere uger i de pågældende zoner, hvilket har ført til en væsentlig forøgelse af dyrenes vægt og dermed en uacceptabel situation med hensyn til dyrenes velfærd; det vil derfor være berettiget at anvende nærværende forordning fra den 18. marts 1997;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Svinekød -

UDSTEDT FØLGENDE FORORDNING:

Artikel 1

1. Fra den 18. marts 1997 opkøber det belgiske interventionsorgan under hensyntagen til behovet som følge af den veterinære og sundhedsmæssige situation smågrise henhørende under KN-kode 0103 91 10 med en gennemsnitsvægt på 8 kg eller derover pr. parti.

2. Fra den 18. marts 1997 opkøber det belgiske interventionsorgan under hensyntagen til behovet som følge af den veterinære og sundhedsmæssige situation levende fedesvin henhørende under KN-kode 0103 92 19 med en gennemsnitsvægt på 120 kg eller derover pr. parti.

3. 70 % af udgifterne til støtten afholdes over Fællesskabets budget, dog højst for det samlede antal dyr, der er fastsat i bilag I.

Artikel 2

Der kan kun leveres fedesvin og smågrise, der er opdrættet i den overvågningszone, der findes inden for de regioner, der er anført i bilag II til denne forordning, og kun såfremt de veterinærbestemmelser, som de belgiske myndigheder har fastsat, gælder i denne zone på dagen for opkøbet af dyrene.

Artikel 3

På opkøbsdagen vejes og aflives dyrene enten på bedriften, i opsamlingscentre eller på en destruktionsanstalt på en sådan måde, at epizootien ikke kan spredes.

I undtagelsestilfælde kan fedesvin, såfremt den veterinære situation kræver det, aflives på et slagteri, efter at Kommissionen er blevet informeret.

Dyrene transporteres straks til en destruktionsanstalt og forarbejdes til produkter henhørende under KN-kode 1501 00 11, 1506 00 00 og 2301 10 00 i overensstemmelse med artikel 3 i direktiv 90/667/EØF.

Dette sker under de belgiske myndigheders permanente kontrol.

Artikel 4

1. For fedesvin med en gennemsnitsvægt pr. parti på 120 kg eller derover er den i artikel 1, stk. 1, omhandlede opkøbspris ab bedrift lig med den markedspris for klasse E som omhandlet i artikel 4, stk. 2, i forordning (EØF) nr. 2759/75, Kommissionens forordning (EØF) nr. 3537/89 (7) og Kommissionens forordning (EØF) nr. 2123/89 (8), der er konstateret for Belgien for ugen forud for opkøbet af fedesvinene, nedsat med transportomkostninger på 1,3 ECU/100 kg slagtet vægt.

2. For fedesvin med en gennemsnitsvægt pr. parti på under 120 kg, men over 110 kg, fastsættes opkøbsprisen som anført i stk. 1 med et fradrag på 15 %.

3. Opkøbsprisen beregnes på grundlag af konstateret slagtet vægt. Når dyrene kun er vejet levende, multipliceres støtten med en koefficient på 0,81.

4. Opkøbsprisen ab bedrift for smågrise med en gennemsnitsvægt pr. parti på 25 kg eller derover, men under 26 kg er lig med den gennemsnitspris for smågrise af vægtkategorien »+25 kg«, der er konstateret på markedet i St. Truiden for ugen forud for interventionsorganernes opkøb af smågrisene.

5. For de øvrige vægtkategorier af smågrise er opkøbsprisen lig med den opkøbspris, der beregnes efter bestemmelserne i punkt 4:

a) nedsat med 12,5 ECU pr. dyr for smågrise med en gennemsnitsvægt pr. parti på 8 kg eller derover, men under 23 kg

b) nedsat med 5 ECU pr. dyr for smågrise med en gennemsnitsvægt pr. parti på 23 kg eller derover, men under 25 kg

c) forhøjet med 2,5 ECU pr. dyr for smågrise med en gennemsnitsvægt pr. parti på 26 kg eller derover.

Artikel 5

De belgiske myndigheder træffer alle nødvendige forholdsregler for at sikre overholdelsen af bestemmelserne i denne forordning, navnlig artikel 2. De underretter hurtigst muligt Kommissionen herom.

Artikel 6

De belgiske myndigheder meddeler hver onsdag Kommissionen følgende oplysninger vedrørende den foregående uge:

- antal opkøbte svin og deres samlede vægt

- antal opkøbte smågrise og deres samlede vægt

- den i artikel 4, stk. 4, omhandlede opkøbspris for smågrise.

Artikel 7

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 18. marts 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 1. april 1997.

På Kommissionens vegne

Franz FISCHLER

Medlem af Kommissionen

(1) EFT nr. L 282 af 1. 11. 1975, s. 1.

(2) EFT nr. L 349 af 31. 12. 1994, s. 105.

(3) EFT nr. L 47 af 21. 2. 1980, s. 11.

(4) EFT nr. L 166 af 8. 7. 1993, s. 34.

(5) EFT nr. L 363 af 27. 12. 1990, s. 51.

(6) EFT nr. L 62 af 15. 3. 1993, s. 49.

(7) EFT nr. L 347 af 28. 11. 1989, s. 20.

(8) EFT nr. L 203 af 15. 7. 1989, s. 23.

BILAG I

>TABELPOSITION>

BILAG II

I provinsen Antwerpen overvågningszonen Hoogstraten, som defineret i artikel 1 i ministeriel bekendtgørelse af 17. februar 1997.